2. ปัจจัยความเสี่ยง

กลุ่มบริษัทเผชิญกับความเสี่ยงมากมาย รวมทั้งผลกระทบของความเสียหายทางธุรกิจ
ซึ่งมีเหตุมาจากปัจจัยต่างๆ ทั้งจากภาวะถดถอยของเศรษฐกิจระดับมหภาค
ความไม่แน่นอนของสถานการณ์ทางด้านการเมืองและการก่อการร้ายในประเทศไทย
ความเป็นไปได้ในการเกิดภัยพิบัติทางธรรมชาติและการแพร่ระบาดของโรคติดเชื้อ เช่น ไข้หวัดใหญ่
กลุ่มบริษัทยังเผชิญกับความเสี่ยงจากการแข่งขันที่เพิ่มขึ้นในอนาคตอันเนื่องมาจากการเปิดโรงแรมใหม่ทำให้จำนวนโรงแรมหรูหราในเมืองเพิ่มขึ้น
นอกจากนี้ กลุ่มบริษัทเผชิญความเสี่ยงทางการเงินในหลายด้าน
ซึ่งรวมถึงผลกระทบจากการเปลี่ยนแปลง อัตราดอกเบี้ย อัตราแลกเปลี่ยนเงินตราต่างประเทศ
และความเสี่ยงด้านการให้สินเชื่อ

ฝ่ายจัดการของกลุ่มบริษัทเป็นผู้ดำเนินการในการบริหารความเสี่ยง
แผนการบริหารความเสี่ยงโดยรวมของกลุ่มบริษัทมุ่งเน้นในด้านความไม่แน่นอนของตลาดทางการเงินและหาทางลดผลกระทบทางด้านลบที่อาจเกิดแก่ฐานะทางการเงินของกลุ่มบริษัท
โดยทั่วไปกลุ่มบริษัทเผชิญกับความเสี่ยงจากอัตราดอกเบี้ยอันเกี่ยวเนื่องกับเงินฝากธนาคารและเงินกู้ยืมแก่กิจการในเครือและจากธนาคาร
กลุ่มบริษัทได้ทำสัญญาประกันความเสี่ยงจากดอกเบี้ยขาขึ้นเพื่อลดความเสี่ยงบางส่วนจากอัตราดอกเบี้ยที่เพิ่มสูงขึ้น

กลุ่มบริษัทยังคงมุ่งเน้นในการบำรุงรักษาโรงแรมให้ดียิ่งขึ้น โดยเฉพาะอย่างยิ่งในเรื่องของอัคคีภัย
ชีวิต สุขภาพ ความปลอดภัย และการป้องกันภัยยังคงเป็นสิ่งที่บริษัทฯ ให้ความสำคัญอย่างสูงสุด
เพื่อที่จะให้ความปลอดภัยทั้งแก่ลูกค้าและบุคลากรของโรงแรม

2.1 ความเสี่ยงจากการดำเนินงาน

2.1.1 ความเสี่ยงทางธุรกิจประเภทโรงแรมและห้องอาหาร

กลุ่มบริษัทดำเนินกิจการประเภทโรงแรมจึงมีความเสี่ยงในเรื่องของวัฏจักรด้านการท่องเที่ยวค่อนข้างสูงเมื่อเปรียบเทียบกับการดำเนินกิจการประเภทอื่น
ดังนั้น ปัจจัยหลักที่จะมีผลกระทบต่อผลการดำเนินงานไม่ว่าจะเป็นรายได้ค่าห้องพัก
ค่าอาหารและเครื่องดื่มของกลุ่มบริษัท คือ ภาวะอุตสาหกรรมท่องเที่ยวในประเทศไทย
โดยเฉพาะการเดินทางเข้ามาท่องเที่ยวของชาวต่างชาติ ผลกระทบจากเศรษฐกิจโลก
สถานการณ์ภายในประเทศ ภัยธรรมชาติในและต่างประเทศ รวมถึงฤดูกาลท่องเที่ยว
ซึ่งทั้งหมดล้วนเป็นตัวกำหนดให้เกิดความผันผวนของอัตรานักท่องเที่ยว

2.1.2 ความเสี่ยงทางการเมืองในประเทศ

ในช่วง 4-5 ปีที่ผ่านมา
อุตสาหกรรมท่องเที่ยวของประเทศไทยได้เผชิญกับความไม่สงบทางการเมืองตลอดไม่ว่าจะเป็นการเดินขบวน
การปิดถนนของกลุ่มผู้ประท้วงตามสถานที่ต่างๆ
ทำให้จำนวนนักท่องเที่ยวชาวต่างชาติซึ่งเป็นลูกค้าหลักของกลุ่มบริษัทเดินทางมาใช้บริการลดลง
เนื่องจากความไม่แน่ใจเรื่องความปลอดภัยในชีวิตและทรัพย์สิน
ซึ่งความเสี่ยงดังกล่าวอยู่นอกเหนือการควบคุม อย่างไรก็ตาม
ฝ่ายบริหารก็ได้มีมาตรการรองรับเพื่อบรรเทาผลกระทบที่อาจจะเกิดขึ้น
โดยเน้นเรื่องการรักษาความปลอดภัยในชีวิตและทรัพย์สินของลูกค้าที่มาใช้บริการและของกลุ่มบริษัทอย่างเข้มงวด
อีกทั้งมีนโยบายลดการพึ่งพิงลูกค้าชาวต่างชาติโดยการเพิ่มรายได้ด้านอื่นเพื่อให้บริการลูกค้าในประเทศมากขึ้น
เช่น การเปิดสาขาในห้างสรรพสินค้า 3 แห่งคือ เซ็นทรัลสาขาชิดลม ดิเอ็มโพเรี่ยม
และสยามพารากอน เพื่อให้บริการเกี่ยวกับการจำหน่ายเบเกอรี่ เค้ก ไวน์ และบริการซักรีดเสื้อผ้า
เป็นต้น

2.1.3 ความเสี่ยงจากภัยธรรมชาติ อุบัติภัย และการก่อวินาศกรรม

ในปัจจุบัน
ต้องยอมรับว่าอุณหภูมิของโลกได้มีการเปลี่ยนแปลงไปจากเดิมอย่างรวดเร็วซึ่งก่อให้เหตุการณ์ภัยธรรมชาติมากขึ้นทั่วโลก
ไม่ว่าจะเป็นเหตุการณ์น้ำท่วมใหญ่ในหลายประเทศทั้งสหรัฐอเมริกา นิวซีแลนด์
และกลุ่มประเทศแถบอินโดจีนรวมทั้งประเทศไทย หรือเหตุการณ์สึนามิที่ประเทศญี่ปุ่น เป็นต้น
ล้วนกระทบจำนวนนักท่องเที่ยวชาวต่างชาติที่มาใช้บริการห้องพักของกลุ่มบริษัท
ซึ่งเป็นความเสี่ยงที่อยู่นอกเหนือการควบคุม อย่างไรก็ตาม
ฝ่ายบริหารก็ได้มีมาตรการรองรับเพื่อบรรเทาผลกระทบที่อาจจะเกิดขึ้น
โดยเน้นเรื่องการรักษาความปลอดภัยในชีวิตและทรัพย์สินของลูกค้าที่มาใช้บริการและของกลุ่มบริษัทอย่างเข้มงวด
อีกทั้งได้จัดให้มีการทำประกันภัยที่ครอบคลุมความเสียหายที่เกิดขึ้นจากภัยธรรมชาติและอุบัติภัยสำหรับทรัพย์สินของกลุ่มบริษัท
โดยดำเนินการทำประกันภัยแบบ All Risk Policy

2.1.4 ความเสี่ยงจากการพึ่งพิงลูกค้าชาวต่างชาติ

ผลการดำเนินงานของกลุ่มบริษัทมีรายได้จากการให้บริการห้องพัก
อาหารและเครื่องดื่มจากลูกค้าชาวต่างชาติ ในสัดส่วนร้อยละกว่า 70 เมื่อเทียบกับลูกค้าทั้งหมด
ซึ่งถือว่ามีความเสี่ยงสูงหากลูกค้ากลุ่มดังกล่าวไม่ได้มาใช้บริการซึ่งอาจส่งผลกระทบต่อรายได้หลักของกลุ่มบริษัทเนื่องจากเป็นลูกค้าที่มีกำลังซื้อสูง
อย่างไรก็ตาม กลุ่มบริษัทได้มีมาตรการเพื่อลดความเสี่ยงดังกล่าว
โดยการเน้นการให้บริการแก่ลูกค้าในระดับดีเยี่ยมตามนโยบายของกลุ่มโรงแรมแมนดาริน
โอเรียนเต็ล กรุ๊ป (Mandarin Oriental Hotel Group)
ในราคาใกล้เคียงกับมาตรฐานโรงแรมระดับห้าดาวอื่นๆ
และคุณภาพของวัตถุดิบที่ใช้ในการประกอบอาหารที่กลุ่มบริษัทได้มีการคัดสรรมาอย่างดีเยี่ยมจากทีมงานพ่อครัวที่มีชื่อเสียง
(Chef)
นอกจากนี้ยังมีนโยบายลดการพึ่งพิงรายได้จากการให้บริการห้องพักโดยขยายการให้บริการแก่ลูกค้าในประเทศและลูกค้าชาวต่างชาติที่ไม่ใช่ลูกค้าของโรงแรมใน
3 ห้างสรรพสินค้าที่มีกลุ่มลูกค้าเป้าหมายทั้งเซ็นทรัลสาขาชิดลม ดิเอ็มโพเรี่ยม และสยามพารากอน
โดยจำหน่ายเบเกอรี่ เค้ก ไวน์ และบริการซักรีด
นอกจากนี้ยังมีการให้บริการจัดเลี้ยงนอกสถานที่และธุรกิจสปา
เพื่อกระจายความเสี่ยงจากการพึ่งพิงรายได้ประเภทใดประเภทหนึ่ง หรือลูกค้ากลุ่มใด
กลุ่มหนึ่งเป็นหลัก

2.1.5 ความเสี่ยงจากการแข่งขันที่สูงขึ้นของโรงแรมระดับห้าดาว

ปัจจุบัน อุตสาหกรรมกิจการโรงแรมระดับห้าดาวหรือมากกว่าห้าดาว
มีการแข่งขันสูงขึ้นทั้งในบริเวณศูนย์กลางเศรษฐกิจหรือบริเวณริมแม่น้ำเจ้าพระยาของกรุงเทพฯ
ทำให้จำนวนห้องพักของโรงแรมในเมืองมีมากกว่าจำนวนผู้เข้าพัก
ซึ่งส่งผลให้เกิดการแข่งขันอย่างรุนแรงทั้งด้านราคาห้องพักและการจ้างแรงงานในอุตสาหกรรมฯ
โดยปัจจัยดังกล่าวอาจจะส่งผลกระทบต่อรายได้และผลการดำเนินงานของกลุ่มบริษัททั้งทางตรงและทางอ้อมได้
อย่างไรก็ตาม ฝ่ายบริหารได้ตระหนักในเรื่องดังกล่าวเป็นอย่างดี
โดยยังคงเน้นการบริการในระดับดีเยี่ยมแก่ลูกค้าที่มาใช้บริการ
ควบคู่กับการพัฒนาและฝึกอบรมพนักงานของโรงแรม รวมถึงการลงทุนปรับปรุงห้องพัก ห้องอาหาร
สถานที่จัดเลี้ยงรวมถึงห้องประชุมต่างๆ ให้ดูดีอยู่เสมอ
เพื่อคงความเป็นผู้นำของกลุ่มกิจการโรงแรมด้านการให้บริการที่ดีเยี่ยมต่อไป

ในปี 2555 กลุ่มบริษัทมีการปรับปรุงห้องจัดเลี้ยงทั้งห้องรอยัลบอลรูม และห้องรีเจนซี่
ตลอดจนการปรับรูปโฉมใหม่ของห้องอาหารอิตาเลียน

2.1.6
ความเสี่ยงจากการได้รับผลกระทบจากการเปลี่ยนแปลงมาตรฐานการบัญชีหรือกฎหมายที่เกี่ยวข้อง

ฐานะการเงินและผลการดำเนินงานของกลุ่มบริษัท
อาจได้รับผลกระทบจากการมีผลบังคับใช้ของมาตรฐานการรายงานทางการเงินฉบับใหม่ๆ
การปรับปรุงมาตรฐานการบัญชี หรือการแก้ไขกฎหมาย ระเบียบ ข้อกำหนดต่างๆ
ของหน่วยงานราชการหรือหน่วยงานที่มีอำนาจตามกฎหมาย
ซึ่งเป็นความเสี่ยงที่อยู่นอกเหนือการควบคุม อย่างไรก็ตาม
ฝ่ายบริหารได้ตระหนักในเรื่องดังกล่าวโดยจะเลือกทางเลือกที่มีผลกระทบที่จะเกิดขึ้นจากเหตุการณ์ดังกล่าวให้น้อยที่สุดและใช้หลักความระมัดระวังเพื่อประโยชน์สูงสุดแก่ผู้ที่มีส่วนได้เสียทุกด้าน
ไม่ว่าจะเป็นพนักงาน คู่ค้า และผู้ถือหุ้น

2.2 ความเสี่ยงทางการเงิน

  2.2.1 ความเสี่ยงจากอัตราดอกเบี้ย

กลุ่มบริษัทมีความเสี่ยงเป็นปกติจากอัตราดอกเบี้ยอันเกี่ยวเนื่องจากมีเงินฝากสถาบันการเงิน
เงินให้กู้ยืมแก่กิจการอื่น และเงินกู้ยืมจากสถาบันการเงินเพื่อใช้ในการดำเนินงาน
ซึ่งต้องจ่ายอัตราดอกเบี้ยทั้งในอัตราแบบคงที่และแบบลอยตัว
บริษัทได้ทำสัญญาแลกเปลี่ยนอัตราดอกเบี้ย (Interest Rate Swap Contracts)
สำหรับเงินกู้ยืมในสกุลเงินบาท เพื่อป้องกันความเสี่ยงที่เกิดจากการผันผวนของอัตราดอกเบี้ย
บริษัทไม่ได้มีการรับรู้สัญญาแลกเปลี่ยนอัตราดอกเบี้ยดังกล่าวในงบการเงิน ณ วันที่ที่ทำสัญญา
นอกจากนี้บริษัทไม่ได้รับรู้การเปลี่ยนแปลงในมูลค่ายุติธรรมที่เกิดขึ้นในภายหลังของสัญญาแลกเปลี่ยนดังกล่าวในกำไรหรือขาดทุน

  2.2.2 ความเสี่ยงจากอัตราแลกเปลี่ยนเงินตราต่างประเทศ

เนื่องจากกลุ่มบริษัทมีลูกหนี้และเจ้าหนี้บางส่วนเป็นสกุลเงินต่างประเทศ และบริษัท บากาน โฮเต็ล
โฮลดิ้ง (ประเทศไทย) จำกัด ซึ่งเป็นบริษัทย่อยมีเงินลงทุนในบริษัทร่วมในต่างประเทศ
ซึ่งไม่ได้ทำสัญญาซื้อขายเงินตราต่างประเทศล่วงหน้าเพื่อป้องกันความเสี่ยงไว้ อย่างไรก็ตาม
ฝ่ายบริหารเชื่อว่า
ในสถานการณ์ปัจจุบันความเสี่ยงด้านอัตราแลกเปลี่ยนเงินตราต่างประเทศจะไม่มีผลกระทบที่เป็นสาระสำคัญต่อผลการดำเนินงานของกลุ่มบริษัท
ผู้บริหารจึงไม่ได้ใช้ตราสารอนุพันธ์ทางการเงินเพื่อป้องกันความเสี่ยงจากอัตราแลกเปลี่ยนดังกล่าว

ณ วันที่ 31 ธันวาคม พ.ศ. 2555
กลุ่มบริษัทมีสินทรัพย์และหนี้สินที่เป็นเงินตราต่างประเทศซึ่งไม่ได้มีการทำสัญญาป้องกันความเสี่ยงด้านอัตราแลกเปลี่ยนดังนี้

+-------------------+-----------+------------+------------------------+
|                   |           |            | อัตราแลกเปลี่ยนถัวเฉลี่ย     |
+-------------------+-----------+------------+------------------------+
|                   |           |            | ณ วันที่ 31 ธันวาคม พ.ศ.   |
|                   |           |            | 2555                   |
+-------------------+-----------+------------+------------------------+
|                   | งบการ     |            | บาทต่อหน่วยสกุล           |
|                   | เงินรวมและ |            |                        |
|                   |           |            |                        |
|                   | งบการเงิน  |            |                        |
|                   | เฉพาะบริษัท |            |                        |
+-------------------+-----------+------------+------------------------+
|   สกุลเงิน (หน่วย :  | สินทรัพย์    | หนี้สิน       | เงินตราต่างประเทศ        |
|   ล้าน)            |           |            |                        |
+-------------------+-----------+------------+------------------------+
|                   | 0.264     | -          | 30.5502                |
|  ดอลลาร์สหรัฐอเมริกา |           |            |                        |
+-------------------+-----------+------------+------------------------+
|   ยูโร             | 0.001     | -          | 40.4156                |
+-------------------+-----------+------------+------------------------+

  2.2.3 ความเสี่ยงด้านการให้สินเชื่อ

กลุ่มบริษัทมีความเสี่ยงด้านการให้สินเชื่อที่เกี่ยวเนื่องกับลูกหนี้การค้าที่เกิดจากการให้บริการในการประกอบกิจการโรงแรม
ซึ่งส่วนใหญ่เป็นการให้บริการแก่บริษัทตัวแทนการท่องเที่ยว บริษัทบัตรเครดิต
และบริษัทที่มีฐานะการเงินมั่นคง
ซึ่งที่ผ่านมากลุ่มบริษัทไม่เคยประสบปัญหาในการเรียกเก็บหนี้อย่างเป็นสาระสำคัญ

นอกจากนี้กลุ่มบริษัทมีความเสี่ยงด้านการให้สินเชื่อจากเงินให้กู้ยืมแก่กิจการที่เกี่ยวข้องกัน
ซึ่งได้ให้กิจการอื่นนอกกลุ่มกู้ยืมอีกทอดหนึ่ง โดยเงินให้กู้ยืมดังกล่าวค้ำประกันโดยที่ดิน
และอาคารของกิจการอื่นดังกล่าว และคิดอัตราดอกเบี้ยใกล้เคียงกับราคาตลาด